ปิดช่องใช้ดอลล์ซื้อหุ้น ธปท.หวั่นบาทผันผวน
ธปท.เมินข้อเสนอตลาดฯ-ก.ล.ต. ยังไม่เปิดช่องให้ใช้เงินตราต่างประเทศซื้อหุ้นไทย หวั่นค่าเงินผันผวน
14 ก.พ. 2558

ธปท.เมินข้อเสนอตลาดฯ-ก.ล.ต. ยังไม่เปิดช่องให้ใช้เงินตราต่างประเทศซื้อหุ้นไทย หวั่นค่าเงินผันผวน 
นางผ่องเพ็ญ เรืองวีรยุทธ รองผู้ว่าการด้านเสถียรภาพการเงิน ธนาคารแห่งประเทศไทย (ธปท.) เปิดเผยว่า ขณะนี้ ธปท.ยังไม่ได้อนุญาตให้มีการใช้สกุลเงินตราต่างประเทศซื้อขายหุ้นได้ ตามที่คณะกรรมการกำกับหลักทรัพย์และตลาดหลักทรัพย์ (ก.ล.ต.) และตลาดหลักทรัพย์แห่งประเทศไทย (ตลท.) เคยเสนอความเห็นมายัง ธปท. ขอให้เปิดให้ใช้สกุลเงินต่างประเทศ ทั้งสกุลเงินหยวน และเงินเหรียญสหรัฐ ซื้อขายในตลาดหุ้นไทยได้
ทั้งนี้ สาเหตุที่ ธปท.ยังไม่อนุญาต เพราะต้องการดูผลดีผลเสียให้รอบคอบก่อนว่าการอนุญาตดังกล่าวต้องไม่กระทบต่อเสถียรภาพทางการเงิน และสร้างความผันผวนต่ออัตราแลกเปลี่ยน อัตราดอกเบี้ย และอัตราผลตอบแทนในตลาดเงินของไทย รวมทั้งต้องดูรูปแบบว่าจะเปิดให้เฉพาะนักลงทุนต่างชาติหรือเปิดเสรี ให้คนไทยซื้อขายเป็นสกุลเงินต่างประเทศได้ด้วย
“เราไม่ได้ปฏิเสธ แต่ขอดูรายละเอียดให้รอบด้าน เพราะทำแล้วอัตราดอกเบี้ยผันผวน การบริหารงานของ ธปท.ก็ลำบาก” นางผ่องเพ็ญ กล่าว
อย่างไรก็ตาม หากเปิดให้เฉพาะต่างชาติซื้อขายเป็นเงินเหรียญสหรัฐโดยไม่ต้องทำประกันความเสี่ยงอัตราแลกเปลี่ยน (Hedging) ซึ่งมีข้อดีเพราะไม่สร้างความผันผวนต่ออัตราแลกเปลี่ยน แต่เท่าที่เห็นในหลายประเทศ ส่วนใหญ่จะลงทุนในปริมาณน้อย และจำกัดตัวหุ้น เช่น สิงคโปร์ มีหุ้นให้เลือกไม่มากนัก ส่วนใหญ่นักลงทุนจะใช้สกุลเงินท้องถิ่นซื้อขาย 
ด้านธนาคารแห่งประเทศไทย (ธปท.) รายงานว่า ทุนสำรองระหว่างประเทศ วันที่ 6 ก.พ. อยู่ที่ 1.566 แสนล้านเหรียญสหรัฐ หรือประมาณ 5.099 ล้านล้านบาท เพิ่มขึ้น 1,200 ล้านเหรียญสหรัฐ หรือประมาณ 3.91 หมื่นล้านบาท
นักวิเคราะห์ในตลาดเงิน ระบุว่า เป็นไปได้ว่าทุนสำรองฯ ที่เพิ่มขึ้น 1,200 ล้านเหรียญสหรัฐ มาจากการที่ทางการได้เข้าซื้อเงินเหรียญสหรัฐในตลาดเงินเก็บไว้ในทุนสำรองฯ เพื่อดูแลเงินบาทไม่ให้แข็งค่าเร็วเกินไปช่วงต้นเดือน ก.พ.ที่ผ่านมา เพราะช่วงนั้นเงินบาทกลับไปแข็งค่าทดสอบระดับ 32.50 บาท/เหรียญสหรัฐ